Bafana se reg-of-weg-stryd skuif na Tunisië | Netwerk24
27 Februarie 2019 20:00
'n Spanfoto van Bafana Bafana voor 'n wedstryd teen Benin in Sfax in 2004, toe die Afrikabeker-toernooi in Tunisië aangebied is.Foto: Getty Images
Bafana Bafana sal Libië in Tunisië die stryd aansê in sy laaste kwalifiserende groepwedstryd vir die sokkertoernooi om die Afrikabeker.
Die Suid-Afrikaanse Sokkervereniging (Safa) is sedert die naweek aan 'n lyntjie gehou oor wáár die wedstryd gaan plaasvind.
Dit gaan volgens 'n kennisgewing van die Konfederasie vir Afrikasokker (Caf), wat uiteindelik Woensdag ontvang is, op 24 Maart om 18:00 in die Stade Taieb Mhiri in Sfax, Tunisië, plaasvind.
Die hawestad Sfax het 'n bevolking van sowat 330 000 mense en is 270 km suidoos van die hoofstad, Tunis.
Die Stade Taieb Mhiri het plek vir sowat 25 000 toeskouers en was in 2004 een van die gasheerstadions toe Tunisië die Afrikabeker-toernooi aangebied het.
Stuart Baxter, afrigter van Bafana Bafana, weet oplaas waar sy span sy laaste Afrikabeker-kwalifiseerder teen Libië gaan speel.Foto: Gallo Images
Die wedstryd kan weens voortslepende politieke onluste nie in Libië gehou word nie en moes noodgedwonge verskuif word.
Suid-Afrika moet minstens gelykop speel om sy plek in die Afrikabeker-toernooi te bespreek. Dié skouspel word in Junie in Egipte beslis.
Russell Paul, Safa se waarnemende uitvoerende hoof, sê hulle is verlig om uiteindelik te weet waar en hoe laat die bepalende kragmeting gaan wees.
"Die afrigter (Stuart Baxter) kan nou begin om die weg vorentoe te beplan." – Johann de Jager, Safa.net